BREAKING Iohannis a semnat decretele pentru numirea noilor procurori-șefi propuși de Predoiu: Gabriela Scutea, Giorgiana Hosu și Crin Bologa. Președintele nu a ținut cont de avizele negative ale CSM pentru candidații la șefia DIICOT și Parchetul General

Președintele Klaus Iohannis a semnat joi decretele pentru numirea în funcții a noilor șefi la Parchetul general (Gabriela Scutea), DNA (Crin Bologa) și DIICOT (Giorgiana Hosu), potrivit unui comunicat al Administrației Prezidențiale. Propunerile au fost făcute de ministrul Justiției, Cătălin Predoiu.

Președintele a ignorat avizele negative ale secției de procurori din CSM pentru Gabriela Scutea și Georgiana Hosu.

Iohannis a făcut numirile în ziua în care a plecat la Bruxelles pentru a participa la Consiliul European dedicat bugetului UE. Președintele nu a făcut nici o declarație publică pe acest subiect.

Citește aici articolul Cine sunt viitorii procurori șefi? Adevărurile nespuse despre propunerile ministrului Predoiu. Scurt apel către președintele Iohannis în care Dan Tăpălagă face profilul celor trei procurori și explică mizele din spatele numirii lor.

Foto: Gabriela Scutea, Crin Bologa și Gabriel Hosu (InquamPhotos / Octav Ganea)

Comunicatul integral al Administrației Prezidențiale:

Președintele României, domnul Klaus Iohannis, a semnat joi, 20 februarie a.c., următoarele decrete:

• Decret pentru numirea în funcția de procuror general al Parchetului de pe lângă Înalta Curte de Casație și Justiție a doamnei Gabriela Scutea, pe o perioadă de 3 ani;

• Decret pentru numirea în funcția de procuror șef al Direcției Naționale Anticorupție a domnului Crin-Nicu Bologa, pe o perioadă de 3 ani;

• Decret pentru numirea în funcția de procuror șef al Direcției de Investigare a Infracțiunilor de Criminalitate Organizată și Terorism a doamnei Elena-Giorgiana Hosu, pe o perioadă de 3 ani.

Foto: Klaus Iohannis (InquamPhotos / Octav Ganea)